## Rješenje kojim se Krsti Čvelji oduzima odobrenje za rad investicijskog savjetnika

### NN 24/2010 (22.2.2010.), Rješenje kojim se Krsti Čvelji oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

582

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, u predmetu oduzimanja odobrenja za rad investicijskom savjetniku Krsti Čvelji iz Zadra, Molatska 75, pokrenutim po službenoj dužnosti, na sjednici održanoj 11. veljače 2010. godine donijela je

RJEŠENJE

1. Krsti Čvelji iz Zadra, Molatska 75, oduzima se odobrenje za rad investicijskom savjetniku.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 41.

3. Ovo rješenje objavit će se u »Narodnim novinama«.

Obrazloženje

I. Hrvatska agencija za nadzor financijskih usluga (dalje: Agencija) pokrenula je po službenoj dužnosti, 5. veljače 2010. godine, sukladno odredbi članka 40. stavak 1. Zakona o općem upravnom postupku (»Narodne novine« br. 47/09) i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja za rad investicijskom savjetniku Krsti Čvelji iz Zadra, Molatska 75.

II. Rješenjem Agencije, klasa: UP/I-450-08/03-02/505, 19. ožujka 2003. godine, Krsti Čvelji, zaposleniku kreditne institucije OTP banka Hrvatska d.d., Zadar, Domovinskog rata 3 (dalje: Društvo), izdana je na neodređeno vrijeme dozvola za obavljanje poslova investicijskog savjetnika.

III. U provedenom postupku uvidom u predmet izdavanja prethodne suglasnosti Društvu o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga sukladno Zakonu o tržištu kapitala, klasa: UP/I-451-04/09-03/18, utvrđeno je da je Društvo, obavijestilo Agenciju da ne pruža investicijsku uslugu investicijskog savjetovanja iz članka 5. stavak 1. točka 5. Zakona. Stoga je Društvu rješenjem Agencije od 11. veljače 2010. godine oduzeta dozvola za pružanje navedene investicijske usluge.

IV. Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Krste Čveljo je podneskom zaprimljenim 8. veljače 2010. godine obavijestio Agenciju da ne obavlja poslove investicijskog savjetnika u Društvu.

Slijedom izloženog, a s obzirom na to da Krste Čveljo više ne ispunjava uvjete na temelju kojih je izdano odobrenje za rad, valjalo je sukladno odredbi članka 27. stavak 1. točka 4. Zakona, riješiti kao u izreci ovog rješenja, dakle oduzeti mu odobrenje za rad investicijskog savjetnika i provesti upis oduzimanja odobrenja u Registru investicijskih savjetnika koji vodi Agencija, s danom upisa 11. veljače 2010. godine, pod rednim brojem 41.

V. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog rješenja.

Klasa: UP/I-451-04/10-08/10

Urbroj: 326-111/10-2

Zagreb, 11. veljače 2010.

Zamjenik predsjednika Uprave
Ivo Šulenta, v. r.

Rješenje, NN 24/2010-582